
JAVASLAT 

mór város TOP_PLUSZ fenntartható városfejlesztési stratégiájA felülvizsgálatának és kapcsolódó elemeinek jóváhagyása TÁRGYÁBAN

Mór Városi Önkormányzat Képviselő-testülete a 427/2022. (XI.30.) határozatával döntött a TOP-Plusz 1.3.1-21 „Fenntartható városfejlesztési stratégiák támogatása” című pályázati felhíváson való részvétel tárgyában. A pályázatot a Támogató a 2023. május 22-én kelt támogatói döntésében támogatásra alkalmasnak minősítette. A projekt címe Mór Város Fenntartható Városfejlesztési Stratégiájának támogatása, kódszáma TOP_PLUSZ-1.3.1-21-FE1-2022-00005 (a továbbiakban: FVS projekt) 
A Projekt fő célja a 2021-2027-es uniós fejlesztési ciklusban a Terület- és Településfejlesztési Operatív Program Plusz programban történő részvételhez szükséges, kötelezően elkészítendő „Fenntartható városfejlesztési stratégia” (FVS) megnevezésű dokumentum megalkotása, mely az Integrált Településfejlesztési Stratégiától (ITS) formailag elkülönülő, de azzal szerves összhangban álló stratégiai dokumentum. Az FVS tartalmának alapját a külön dokumentumot képező TOP Plusz Városfejlesztési Programterv (TVP) jelenti  Ezek a dokumentumok arra a célra szolgáltak, hogy a Vármegyei Integrált Területi Program (ITP) kategorizálása alapján a kiemelt településnek minősülő városok – így Mór is - előzetesen lefektessék a projektciklusban végrehajtani szándékozott fejlesztési ötleteiket, melyeket a korábbi pályázati rendszerrel ellentétben különböző fejlesztési fő célokra, ún. prioritásokra lebontva volt szükséges már előzetesen is részletesen kidolgozni. 

A kiemelt városok előre meghatározott forráskerettel rendelkeznek. Mór Városi Önkormányzat részére első körben 1 388 Mft nagyságú keretösszeg került megállapításra, mely a tervezési folyamat alapjául szolgált. A forráskeret a későbbiekben a vármegyei ITP tartalmának megfelelően kiegészült azokkal a fejlesztésekkel, amelyeket az Önkormányzat a fejlesztéssel érintett szervezetekkel konzorciumi formában érhet majd el. A jelenlegi forráskeret mindezek alapján összesen 1.899 Mft. A keret felhasználásáért Mórnak nem kell versenyre kelnie más településekkel. Az FVS projekt támogatási kérelmének benyújtásakor az FVS és a TVP előzetes verzióját a Képviselő-testület a 427/2022. (XI.30.) határozathoz kapcsolódó előterjesztés mellékletéből ismerhette meg. A fejlesztési célok, irányok a 258/2020. (X.28.) határozattal jóváhagyott és a 372/2021. (VII.9.), 110/2022. (III.30.) valamint a 388/2022. (XI.10.) határozatokkal módosított projektgyűjtő adatlapon alapultak. 

A Képviselő-testület az 55/2024. (II.21.) határozattal jóváhagyta a TVP-t, majd pedig a 224/2024. (VI.26.) határozattal az FVS első verziójának elfogadása is megtörtént. A TVP-ben megjelölt projektek közül a megnyitásra került pályázati felhívások alapján 2025 márciusában benyújtásra kerültek a támogatási kérelmek, pozitív elbírálást követően- az energetikai korszerűsítést célzó projekt kivételével - a kívánt fejlesztések mindegyikére támogatási szerződéssel rendelkezünk, és megvalósításuk folyamatban van.

Az FVS azonban ezzel még nem vált végleges és teljes tartalmúvá. A felülvizsgálati szakaszban további feladatokat volt szükséges elvégezni a pályázati felhívás mellékletét képező FVS módszertani útmutató szerinti előírásokkal az alábbiak szerint: 

-Digitális akcióterv (DiA) kidolgozása - városüzemeltetési szolgáltatások és önkormányzati fenntartású közintézmények digitalizációjára irányuló elemzések, felmérések elvégzése,
-Városi zöld átállási és finanszírozási keretrendszer (ZÁF) készítése, a város energiafelhasználásának átfogó energetikai felmérése,
-FVS üzleti modell elkészítése,
-FVS tartalmi felülvizsgálata a 2022-es népszámlálási adatok teljeskörű rendelkezésre állását követően,
-továbbá párhuzamosan sort kellett keríteni a városi ITS felülvizsgálatára is, az FVS tartalmával összhangban.


A Projekt másodlagos célként további fontos – az egyes tervezett fejlesztések megalapozásához szükséges - szakmai dokumentumok, tanulmányok megalkotását, vagy meglévő ilyen anyagok felülvizsgálatát, aktualizálását is lehetővé tette. Ezért betervezésre került a meglévő vízkárelhárítási terv felülvizsgálata, a meglévő kerékpárforgalmi hálózati terv felülvizsgálata, a helyi esélyegyenlőségi program áttekintése és felülvizsgálata. Továbbá új dokumentumként integrált települési vízgazdálkodási terv (ITVT), fenntartható mobilitási terv (SUMP) és települési zöldinfrastruktúra fejlesztési és fenntartási akcióterv (ZIFFA) is bővíti majd az Önkormányzat rendelkezésére álló szakmai anyagok sorát. Az FVS kötelező felülvizsgálatával kapcsolatos feladatok keretében pedig nem rendelkeztünk szerződéssel a ZÁF, valamint a DiA dokumentumok elkészítéséhez, illetve a meglévő ITS-felülvizsgálatához szakági tervezők bevonására is sort kellett keríteni. Ezek a feladatok témakörükben ugyan eltérnek egymástól, ám mindegyik valamilyen tanulmány, tervanyag elkészítésére vonatkozó szolgáltatásnyújtás keretében szerezhető be. A projekt közbeszerzési feladatait ellátó ANPAST Europroject Kft. szakértői állásfoglalása alapján az egyes dokumentumok értékének egybeszámítása volt szükséges. Az egybeszámítási kötelezettség folytán költséghatékonysági okból egy közbeszerzési eljárás lefolytatása volt célszerű.  

Időközben a ZÁF és DiA elemek kapcsán a projekt Irányító Hatósága (IH) 2024-ben módszertani útmutatók kibocsátásáról figyelmeztette az Önkormányzatokat, melyek alapján ezek a dokumentumok egységes módon készülnek el. Az IH továbbá kérte, hogy az útmutatók kiadásáig a vonatkozó beszerzések ne induljanak el. Ezek a segédletek 2025. október hónapban kerültek kiadásra. A Képviselő-testület így a 302/2025. (X.29.) határozatával dönthetett a szükséges közbeszerzési eljárás megindításáról. Az eljárás során az érdeklődők 7 részre tehettek ajánlatot, melyek közül a DiA és ZÁF elkészítésére, valamint az ITS felülvizsgálatához szükséges szakági tervezői feladatok elvégzésére a TRENECON Tanácsadó és Tervező Kft. (1133 Budapest, Váci út 76. 3. em.) került kiválasztásra nyertes ajánlattevőként. Az FVS és a TVP felülvizsgálatát, valamint az FVS üzleti modell elkészítését pedig a projekt előkészítése során szerződtetett Equinox Consulting Kft. (7400 Kaposvár, Petőfi utca 47. Fsz. 3. ajtó) végezte el.

Fentiek eredményeképpen a 2022-es népszámlálási adatokat teljeskörűen tartalmazó és a szükséges további elemekkel kiegészített, felülvizsgált FVS kerülhet ismételt jóváhagyásra a következő mérföldkő határidejéig, mely jelenleg 2026.08.31. napja. A felülvizsgált FVS-t, TVP-t, az FVS üzleti modellt, valamint a DiA és ZÁF dokumentumokat a határozat-tervezet melléklete tartalmazza.


A Településfejlesztési és a Pénzügyi Bizottság véleményét a Képviselő-testület ülésén ismerteti.

A fentiekre tekintettel az alábbi határozat-tervezetet terjesztem a T. Képviselő-testület elé:



HATÁROZAT-TERVEZET


Mór Városi Önkormányzat Képviselő-testülete megismerte és jóváhagyja a TOP_PLUSZ-1.3.1-21-FE1-2022-00005 „Mór Város Fenntartható Városfejlesztési Stratégiájának elkészítése” című projektje keretében elkészült Mór Város TOP Plusz Fenntartható Városfejlesztési Stratégiája (FVS) és TOP Plusz Városfejlesztési Programterve (TVP) felülvizsgált verzióit, valamint a hozzájuk kapcsolódó Digitális akciótervet, Városi zöld átállási és finanszírozási keretrendszert, illetve FVS Üzleti modellt a határozat mellékletében foglalt tartalommal.

A Képviselő-testület felkéri a polgármestert, hogy a stratégiai dokumentumok városi honlapon történő közzétételéről gondoskodjon.



Határidő: 2026.09.30.
Felelős: jegyző(Önkormányzati Iroda)



Mór, 2026.08.19.

Fenyves Péter
polgármester

melléklet a …/2026. (VIII.26.) határozathoz

